GREEK SUPREME COURT DECISION

Decision ID: 440/2024
Decision Number: 440
Decision Year: 2024
Department: Ποινικό (Ζ)
Court Section: ΤΟ ΔΙΚΑΣΤΗΡΙΟ ΤΟΥ ΑΡΕΙΟΥ ΠΑΓΟΥ Ζ' ΠΟΙΝΙΚΟ ΤΜΗΜΑ-(ΩΣ ΣΥΜΒΟΥΛΙΟ) Συγκροτήθηκε από τους Δικαστές: Γεώργιο Χριστοδούλου, Αντιπρόεδρο του Αρείου Πάγου, Μαρία Βάρκα, Αλεξάνδρα Αποστολάκη, Ελευθέριο Σισμανίδη και Αικατερίνη Χονδρορίζου-Εισηγήτρια, Αρεοπαγίτες. Συνήλθε ως συμβούλιο σε δημόσια συνεδρίαση στο ακροατήριο του στις 21 Φεβρουαρίου και 6 Μαρτίου 2024, με την παρουσία των Αντεισαγγελέων του Αρείου Πάγου Ιωάννη Προβατάρη και Χρήστου Μπαρδάκη αντίστοιχα (γιατί κωλύεται ο Εισαγγελέας) και της Γραμματέως Ευθυμίας Καλογεροπούλου, για να δικάσει την έφεση του εκκαλούντος-εκζητουμένου L. V. του H. και της F., γεννηθείς στην Αλβανία το έτος 1980, κατοίκου Κρυονερίου Αττικής, επί της οδού ..., αριθμ. 7, ήδη κρατούμενου στο Σωφρονιστικό Κ.Κ Κορυδαλλού, ο οποίος εκπροσωπήθηκε από τους πληρεξούσιους δικηγόρους του Ευτύχιο Αλιγιζάκη και Ιωάννη Ψαριώτη, κατά της υπ'αριθμ.134/2023 απόφασης του Συμβουλίου Εφετών Αθηνών. Το Συμβούλιο Εφετών Αθηνών με την ως άνω απόφασή του γνωμοδότησε υπέρ της εκδόσεως του ανωτέρω στις Δικαστικές Αρχές της Αλβανίας. Κατά της αποφάσεως αυτής ο εκζητούμενος και τώρα εκκαλών, άσκησε την με αριθμό και ημερομηνία 752/2023 από 21.12.2023 έφεση, για τους λόγους που αναφέρονται σ' αυτήν, η οποία συντάχθηκε ενώπιον της Προϊσταμένης της Διεύθυνσης του Καταστήματος Κράτησης Αλικαρνασσού Κρήτης Μαρίας Στέφη και καταχωρίστηκε στο οικείο πινάκιο με τον αριθμό 48/2024. Προκειμένης συζητήσεως Αφού άκουσε τον εκζητούμενο και τους πληρεξούσιους δικηγόρους του, που με προφορική ανάπτυξη ζήτησαν όσα αναφέρονται στα σχετικά πρακτικά και τον Αντεισαγγελέα ο οποίος πρότεινε να γίνει τυπικά δεκτή η έφεση και να απορριφθεί κατ'ουσίαν και να απορριφθεί το αίτημα αντικατάστασης της προσωρινής κράτησης με περιοριστικούς όρους και να διατηρηθεί η προσωρινή κράτηση του εκζητουμένου.

Judges: Γεώργιο Χριστοδούλου, Μαρία Βάρκα, Αλεξάνδρα Αποστολάκη, Ελευθέριο Σισμανίδη, Αικατερίνη Χονδρορίζου-Εισηγήτρια

COURT COMPOSITION AND PROCEEDINGS
ΤΟ ΔΙΚΑΣΤΗΡΙΟ ΤΟΥ ΑΡΕΙΟΥ ΠΑΓΟΥ Ζ' ΠΟΙΝΙΚΟ ΤΜΗΜΑ-(ΩΣ ΣΥΜΒΟΥΛΙΟ) Συγκροτήθηκε από τους Δικαστές: Γεώργιο Χριστοδούλου, Αντιπρόεδρο του Αρείου Πάγου, Μαρία Βάρκα, Αλεξάνδρα Αποστολάκη, Ελευθέριο Σισμανίδη και Αικατερίνη Χονδρορίζου-Εισηγήτρια, Αρεοπαγίτες. Συνήλθε ως συμβούλιο σε δημόσια συνεδρίαση στο ακροατήριο του στις 21 Φεβρουαρίου και 6 Μαρτίου 2024, με την παρουσία των Αντεισαγγελέων του Αρείου Πάγου Ιωάννη Προβατάρη και Χρήστου Μπαρδάκη αντίστοιχα (γιατί κωλύεται ο Εισαγγελέας) και της Γραμματέως Ευθυμίας Καλογεροπούλου, για να δικάσει την έφεση του εκκαλούντος-εκζητουμένου L. V. του H. και της F., γεννηθείς στην Αλβανία το έτος 1980, κατοίκου Κρυονερίου Αττικής, επί της οδού ..., αριθμ. 7, ήδη κρατούμενου στο Σωφρονιστικό Κ.Κ Κορυδαλλού, ο οποίος εκπροσωπήθηκε από τους πληρεξούσιους δικηγόρους του Ευτύχιο Αλιγιζάκη και Ιωάννη Ψαριώτη, κατά της υπ'αριθμ.134/2023 απόφασης του Συμβουλίου Εφετών Αθηνών. Το Συμβούλιο Εφετών Αθηνών με την ως άνω απόφασή του γνωμοδότησε υπέρ της εκδόσεως του ανωτέρω στις Δικαστικές Αρχές της Αλβανίας. Κατά της αποφάσεως αυτής ο εκζητούμενος και τώρα εκκαλών, άσκησε την με αριθμό και ημερομηνία 752/2023 από 21.12.2023 έφεση, για τους λόγους που αναφέρονται σ' αυτήν, η οποία συντάχθηκε ενώπιον της Προϊσταμένης της Διεύθυνσης του Καταστήματος Κράτησης Αλικαρνασσού Κρήτης Μαρίας Στέφη και καταχωρίστηκε στο οικείο πινάκιο με τον αριθμό 48/2024. Προκειμένης συζητήσεως Αφού άκουσε τον εκζητούμενο και τους πληρεξούσιους δικηγόρους του, που με προφορική ανάπτυξη ζήτησαν όσα αναφέρονται στα σχετικά πρακτικά και τον Αντεισαγγελέα ο οποίος πρότεινε να γίνει τυπικά δεκτή η έφεση και να απορριφθεί κατ'ουσίαν και να απορριφθεί το αίτημα αντικατάστασης της προσωρινής κράτησης με περιοριστικούς όρους και να διατηρηθεί η προσωρινή κράτηση του εκζητουμένου.

REASONING
ΣΚΕΦΘΗΚΕ ΣΥΜΦΩΝΑ ΜΕ ΤΟ ΝΟΜΟ Σύμφωνα με το άρθρο 451 παρ. 1 του Κ.Ποιν.Δ. κατά της οριστικής αποφάσεως του συμβουλίου εφετών, με την οποία τούτο γνωμοδότησε, κατά το άρθρο 450, επί της αιτήσεως εκδόσεως, επιτρέπεται στον εκζητούμενο και τον εισαγγελέα να ασκήσουν έφεση ενώπιον του ποινικού τμήματος του Αρείου Πάγου, μέσα σε πέντε (5) ημέρες από τη δημοσίευση της αποφάσεως. Σύμφωνα, δε, με τις διατάξεις του άρθρου 474 ΚΠΔ, στις οποίες παραπέμπει, ως προς την άσκηση της εφέσεως, η διάταξη του άρθρου 451 παρ.1 του ΚΠΔ, "1. Το ένδικο μέσο ασκείται με δήλωση στον γραμματέα του δικαστηρίου που εξέδωσε την απόφαση (ή το βούλευμα) ή στον γραμματέα του ειρηνοδικείου ή στον προϊστάμενο της προξενικής αρχής που βρίσκεται στο εξωτερικό και στην περιφέρεια των οποίων κατοικεί ή διαμένει προσωρινά ο δικαιούμενος. Αν αυτός κρατείται στη φυλακή, η δήλωση μπορεί να γίνει και σε εκείνον που τη διευθύνει. Για τη δήλωση συντάσσεται έκθεση που υπογράφεται από εκείνον που την υποβάλλει ή τον αντιπρόσωπό του (άρθρο 466 παρ. 1) και από κείνον που τη δέχεται.... 3. Αν η έκθεση γίνει ή το δικόγραφο κατατεθεί σε άλλον γραμματέα ή στον διευθυντή των φυλακών, αποστέλλεται αμέσως στον γραμματέα του δικαστηρίου που εξέδωσε την απόφαση. 4. Στην έκθεση ή το δικόγραφο πρέπει να διατυπώνονται και οι λόγοι για τους οποίους ασκείται το ένδικο μέσο. Περαιτέρω, από τη διάταξη του άρθρου 502 παρ. 2 του Κ.Π.Δ., που ορίζει ότι "Η έφεση έχει καθολικό μεταβιβαστικό αποτέλεσμα, εκτός αν ο εκκαλών την περιορίσει σε συγκεκριμένα κεφάλαια ή προβάλλει συγκεκριμένο ή συγκεκριμένους λόγους", προκύπτει, ότι αν ο εκκαλών προβάλλει συγκεκριμένους λόγους έφεσης, το μεταβιβαστικό αποτέλεσμα της έφεσης προσδιορίζεται από την έκταση και το περιεχόμενο των λόγων της, στην έρευνα των οποίων περιορίζεται το δευτεροβάθμιο δικαστήριο, που έχει εξουσία να κρίνει επί εκείνων μόνο των μερών της πρωτόδικης απόφασης, στα οποία αναφέρονται οι προβαλλόμενοι από τον εκκαλούντα λόγοι έφεσης, οι οποίοι διατυπώνονται στην συντασσόμενη συναφώς, κατά το άρθρο 474 παρ. 4 του ίδιου κώδικα έκθεση έφεσης. Τούτο ισχύει και επί του ενδίκου μέσου της έφεσης, ενώπιον του αρμοδίου, κατά το άρθρο 451 παρ. 1 του Κ.Π.Δ., τμήματος του Αρείου Πάγου κατά της απόφασης του Συμβουλίου Εφετών, με την οποία αυτό γνωμοδοτεί για την έκδοση αλλοδαπού υπηκόου (Α.Π.516/2023, Α.Π.62/2022, Α.Π. 480/2020). Η υπό κρίση 752/21-12-2023 έφεση του εκζητούμενου L. V. του H. και της F., που γεννήθηκε στην Αλβανία το έτος 1980, υπηκόου Αλβανίας, κατοίκου Κρυονερίου Αττικής, οδός ... Αρ.7 και ήδη κρατούμενου στο Κατάστημα Κράτησης Κορυδαλλού, κατά της με αριθμό 134/20-12-2023 αποφάσεως του Συμβουλίου Εφετών Αθηνών, με την οποία αυτό γνωμοδότησε υπέρ της εκδόσεώς του στις Αρχές του κράτους της Αλβανίας για να εκτίσει ποινή για την κατωτέρω αναφερόμενη πράξη, ασκήθηκε νομοτύπως, με δήλωσή του ενώπιον του Διευθυντή του Σωφρονιστικού Καταστήματος Κορυδαλλού, όπου αυτός κρατείται, και συντάχθηκε συναφώς η με αριθμό 752/21-12-2023 έκθεση εφέσεως, και εμπροθέσμως στις 21-12-2023, δεδομένου ότι η προσβαλλλομένη απόφαση φέρεται δημοσιευθείσα κατά το σχετικό πρακτικό, στις 20-12-2023, και στη συνταχθείσα έκθεση έφεσης προβάλλονται οι κατωτέρω αναφερόμενοι λόγοι έφεσης με τους οποίους ο εκκαλών, επικαλούμενος το καθολικό μεταβιβαστικό αποτέλεσμα του ενδίκου μέσου της έφεσης, προσβάλλει συνολικά την εκκαλούμενη απόφαση. Επομένως, είναι παραδεκτή, σύμφωνα με τις προεκτεθείσες διατάξεις, και πρέπει να γίνει τυπικά δεκτή και να ερευνηθεί περαιτέρω κατ' ουσίαν ως προς τους προβαλλόμενους λόγους της. Κατά το άρθρο 436 του ΚΠοινΔ, οι όροι και η διαδικασία έκδοσης αλλοδαπών εγκληματιών, αν δεν υπάρχει σύμβαση, ρυθμίζονται από τις διατάξεις των άρθρων 437 έως 457 ΚΠοινΔ, οι οποίες εφαρμόζονται ακόμη και αν υπάρχει σύμβαση, αν δεν έρχονται σε αντίθεση με αυτή, καθώς και στα σημεία που δεν προβλέπει η σύμβαση. Τέτοια σύμβαση είναι η από 13-12-1957 πολυμερής Ευρωπαϊκή Σύμβαση Εκδόσεως, που υπογράφηκε στο Παρίσι και κυρώθηκε αφ' ενός μεν από την Ελλάδα στις 06-05-1961 με το νόμο 4165/1961 (ΦΕΚ Α' 75), αποτελούσα κατά το άρθρο 28 παρ. 1 του ισχύοντος Συντάγματος εσωτερικό δίκαιο που υπερισχύει από κάθε άλλη αντίθετη διάταξη νόμου, αφ' ετέρου δε από την Αλβανία στις 19-05-1998 (με έναρξη ισχύος της από 17-08-1998) και επομένως διέπει το δίκαιο της έκδοσης μεταξύ των δύο αυτών κρατών και την έκδοση, στην Αλβανία, των φυσικών προσώπων, που καταδιώκονται, για εγκλήματα ή καταζητούνται, προκειμένου να εκτίσουν ποινή. Συμπληρωματική προς αυτή εφαρμογή έχουν κατά το άρθρο 28 παρ. 2 αυτής και οι διατάξεις της από 17-05-1993 Συμβάσεως Δικαστικής Αρωγής σε αστικές και ποινικές υποθέσεις μεταξύ της Ελληνικής Δημοκρατίας και της Δημοκρατίας της Αλβανίας, η οποία κυρώθηκε με το Ν. 2311/1995 και ισχύει από 15-09-1995, περιέχει δε ορισμένες διατάξεις για την έκδοση στα άρθρα 34 επ. αυτής. Ειδικότερα, κατά τη διάταξη του άρθρου 2 παρ. 1 της ως άνω Ευρωπαϊκής Συμβάσεως Εκδόσεως (Ε.Σ.Ε.), η έκδοση ενεργείται ύστερα από αίτηση του κράτους, το οποίο ζητεί αυτήν για κολάσιμες πράξεις που τιμωρούνται από τους νόμους τόσο του κράτους που ζητεί την έκδοση όσο και του κράτους από το οποίο ζητείται αυτή με ποινή στερητική της ελευθερίας ή με μέτρο ασφάλειας ανώτατου ορίου ενός τουλάχιστον έτους ή με αυστηρότερη ποινή, ενώ οσάκις έλαβε χώρα καταδίκη σε ποινή ή επιβλήθηκε μέτρο ασφαλείας στο έδαφος του αιτούντος κράτους η απαγγελθείσα κύρωση πρέπει να είναι διαρκείας τεσσάρων μηνών κατ' ελάχιστο όριο. Επίσης, κατά το άρθρο 31 παρ.2 της άνω Διμερούς Συμβάσεως (Ν. 2311/1995), η έκδοση επιτρέπεται μόνο για εγκλήματα που σύμφωνα με τη νομοθεσία των δύο Συμβαλλόμενων Μερών τιμωρούνται με ποινή στερητική της ελευθερίας ενός τουλάχιστον έτους ή με βαρύτερη ποινή ή για τα οποία δικαστήριο του αιτούντος Μέρους απήγγειλε ποινή στερητική της ελευθερίας έξι τουλάχιστον μηνών. Περαιτέρω, στη διάταξη του άρθρου 10 της Ευρωπαϊκής Συμβάσεως Εκδόσεως, ορίζεται, ότι "Δεν παρέχεται έκδοσις, εφ' όσον κατά την νομοθεσίαν του αιτούντος Μέρους, ή του παρ' ου αιτεϊται η έκδοσις, έλαβε χώραν παραγραφή της ποινικής διώξεως ή της επιβληθείσης ποινής.". Ανάλογες είναι και οι ρυθμίσεις της παραλλήλως ισχύουσας διάταξης του άρθρου 438 του ΚΠΔ, σύμφωνα με την οποία, "Η έκδοση απαγορεύεται και αν ακόμα συναινεί ο εκζητούμενος: α) ..., β) ..., δ) αν, σύμφωνα με τους νόμους του κράτους που ζητεί την έκδοση ή του Ελληνικού Κράτους ή του κράτους όπου τελέστηκε το έγκλημα, έχει ανακύψει ήδη πριν την απόφαση για την έκδοση νόμιμος λόγος που εμποδίζει τη δίωξη ή την εκτέλεση της ποινής ή αποκλείει ή εξαλείφει το αξιόποινο,.... η) αν ο εκζητούμενος καταδικάστηκε ερήμην χωρίς να κλητευθεί.". Περαιτέρω στο άρθρο 12 της Ε.Σ.Ε. με τον τίτλο "αιτήσεις και δικαιολογητικά στοιχεία" ορίζονται τα ακόλουθα: Η αίτηση με την οποία ζητείται η έκδοση πρέπει, αν δεν έχει συμφωνηθεί δι' απευθείας συνεννοήσεως μεταξύ των μερών άλλο μέσο, να διατυπωθεί εγγράφως και να υποβληθεί δια της διπλωματικής οδού και προς υποστήριξη της να προσαχθούν α) το πρωτότυπο ή επίσημο αντίγραφο είτε εκτελεστής δικαστικής αποφάσεως είτε εντάλματος συλλήψεως ή άλλης πράξεως που έχει την ίδια ισχύ και που έχει εκδοθεί κατά τους τύπους που καθορίζονται από τη νομοθεσία του αιτούντος κράτους, β) έκθεση των αξιοποίνων πράξεων για τις οποίες ζητείται η έκδοση, του τόπου και του χρόνου διαπράξεώς τους, του κατά νόμο χαρακτηρισμού τους και της παραπομπής στις νομοθετικές διατάξεις που έχουν εφαρμογή, οι οποίες πρέπει να εμφανίζονται κατά το δυνατόν ακριβέστερα και γ) αντίγραφο των διατάξεων που προβλέπουν την πράξη ή εφόσον τούτο δεν καθίσταται εφικτό, δήλωση περί του εφαρμοστέου δικαίου, καθώς και ο κατά το δυνατόν ακριβέστερος καθορισμός του προσώπου που καταζητείται και κάθε άλλη πληροφορία, που μπορεί να καθορίσει την ταυτότητα και εθνικότητα τούτου. Επίσης, κατά το άρθρο 34 της διμερούς συμβάσεως, μεταξύ της Ελλάδας και της Αλβανίας (κυρώθηκε, με το Ν. 2311/1995), η αίτηση εκδόσεως πρέπει να αναφέρει το όνομα του εκζητούμενου προσώπου, την κατοικία ή διαμονή του, τη φύση του εγκλήματος και τη ζημία που προκάλεσε και πρέπει να συνοδεύεται α) αν η έκδοση ζητείται για την εκτέλεση ποινής από την απόφαση με ισχύ δεδικασμένου, β) από το κείμενο του ποινικού νόμου του αιτούντος μέρους σχετικά με το νομικό χαρακτηρισμό του εγκλήματος για το οποίο πρόκειται, γ) από την εξωτερική περιγραφή του εκζητούμενου προσώπου και αν είναι δυνατόν τα δακτυλικά του αποτυπώματα και τη φωτογραφία του. Από τις ανωτέρω διατάξεις, με τις οποίες προσδιορίζονται, εξαντλητικώς και λεπτομερειακώς, τα απαιτούμενα δικαιολογητικά, που πρέπει να υποβληθούν από το εκζητούν στο καλούμενο προς έκδοση κράτος, προκειμένου να αποφασίσει το τελευταίο, για το παραδεκτό ή μη της αίτησης για την έκδοση, στα οποία δεν περιλαμβάνονται εκείνα, από τα οποία μπορεί, ύστερα από έλεγχο, να προκύψει η ύπαρξη ενδείξεων για την αποδιδόμενη στον εκζητούμενο κατηγορία, προκύπτει, ότι δεν ελέγχεται η συνδρομή ή μη στοιχείων ενοχής του εκζητούμενου, ούτε η νομιμότητα των εσωτερικών δικονομικών διαδικασιών του εκζητούντος κράτους (Α.Π. 532/2019, Α.Π. 752/2017). Επίσης, είναι αδιάφορο, εάν οι αξιόποινες πράξεις, για τις οποίες υποβάλλεται το αίτημα έκδοσης, χαρακτηρίζονται από το εκζητούν κράτος, ως πλημμελήματα ή κακουργήματα, το οποίο, άλλωστε, στην εσωτερική ποινική του νομοθεσία, μπορεί να μην προβλέπει τέτοια διάκριση των εγκλημάτων (Α.Π. 1324/2017). Η απόφαση, για την εκτέλεση της οποίας ζητείται η έκδοση, αρκεί να είναι εκτελεστή, κατά το δίκαιο του κράτους που ζητεί την έκδοση και δεν είναι αναγκαίο να είναι αμετάκλητη, όπως, αντιθέτως, ορίζει το άρθρο 443 παρ.1 ΚΠΔ, αφού, αφενός μεν, στο άρθρο 2 του Ν. 4165/1961 (που κύρωσε την Ευρωπαϊκή Σύμβαση Έκδοσης), δεν διατυπώθηκε, από την Ελλάδα, σχετική επιφύλαξη, για εφαρμογή και αυτής της διάταξης, αφετέρου δε, κατά τα ήδη προεκτεθέντα, σύμφωνα με το άρθρο 436 ΚΠΔ, οι διατάξεις του ως άνω Κώδικα, για την έκδοση, έχουν εφαρμογή, μόνο συμπληρωματικά, προς τη σύμβαση αυτή (Α.Π.587/2021, Α.Π. 909/2021, Α.Π. 1568/2019, Α.Π. 1324/2017). Επιπλέον, κατά τις διατάξεις των άρθρων 3, 4, 5, 6 και 10 της Ευρωπαϊκής Σύμβασης Έκδοσης, η έκδοση είναι ανεπίτρεπτη, αν πρόκειται για πολιτικές πράξεις και συναφείς, με τέτοιες πράξεις, παραβάσεις, αν η σχετική αίτηση, για την έκδοση, αποβλέπει στη δίωξη του εκζητούμενου, για πολιτικά, θρησκευτικά ή φυλετικά του φρονήματα, αν η θέση του ατόμου διατρέχει κίνδυνο να επιδεινωθεί εξαιτίας κάποιου από τους λόγους αυτούς, αν αφορά στρατιωτικές και φορολογικές παραβάσεις (σημειώνεται ότι ήδη με την διεθνή σύμβαση, Schengen, που κυρώθηκε από την Ελλάδα με τον Ν. 2514/1997, η έκδοση είναι επιτρεπτή και για ορισμένες φορολογικές παραβάσεις), αν αναφέρεται σε υπηκόους του κράτους, από το οποίο ζητείται η έκδοση και αν, κατά την νομοθεσία της αιτούσας χώρας ή εκείνης προς την οποία υποβάλλεται η αίτηση, έλαβε χώρα παραγραφή της ποινικής δίωξης ή της επιβληθείσας ποινής. Επίσης, κατά το άρθρο 32 της άνω Διμερούς Σύμβασης Ελλάδας - Αλβανίας (Ν. 2311/1995), η έκδοση δεν λαμβάνει χώρα, μεταξύ άλλων, και αν, σύμφωνα με τη νομοθεσία του ενός από τα Συμβαλλόμενα Μέρη, η ποινική δίωξη ή η εκτέλεση της ποινής δεν μπορούν να λάβουν χώρα, λόγω παραγραφής ή για άλλους νόμιμους λόγους, που έχουν το ίδιο αποτέλεσμα (περ. ε). Τέλος, κατά το άρθρο 450 παρ.1 του ΚΠΔ, σε συνδυασμό με το άρθρο 438 περ. δ' του ιδίου Κώδικα, το Συμβούλιο γνωμοδοτεί αιτιολογημένα για την αίτηση της έκδοσης και αποφαίνεται, για το αν εκείνος, που έχει συλληφθεί, είναι το ίδιο πρόσωπο με εκείνο που εκζητείται, αν υπάρχουν τα απαιτούμενα για την έκδοση δικαιολογητικά έγγραφα, αν το έγκλημα που αποδίδεται στον εκζητούμενο ή για το οποίο αυτός έχει καταδικασθεί, είναι από εκείνα, για τα οποία επιτρέπεται η έκδοση, και αν έχει προκύψει λόγος, που εμποδίζει την δίωξη ή την εκτέλεση της ποινής ή αποκλείει ή εξαλείφει το αξιόποινο (Α.Π. 284/2021, Α.Π. 532/2019). Περαιτέρω, κατά τις διατάξεις της Ευρωπαϊκής Σύμβασης Έκδοσης, η αίτηση έκδοσης αλλοδαπού διαβιβάζεται με τη διπλωματική οδό μαζί με τα επισυναπτόμενα σε αυτή έγγραφα και αποστέλλεται από τον Υπουργό Δικαιοσύνης στον αρμόδιο Πρόεδρο Εφετών, ο οποίος οφείλει, χωρίς αναβολή, να διατάξει με ένταλμα τη σύλληψη του εκζητούμενου (άρθρα 443, 445 παρ.1 του ΚΠΔ). Μετά τη σύλληψή του ο εκζητούμενος οδηγείται χωρίς αναβολή στον Εισαγγελέα Εφετών, ο οποίος, αφού βεβαιωθεί για την ταυτότητά του, διατάσσει την κράτησή του στις φυλακές υποδίκων (446 ΚΠΔ). Αν το συμβούλιο αποφασίσει, αμετάκλητα, ότι δεν πρέπει να γίνει έκδοση, αυτός που έχει συλληφθεί απολύεται, από τη φυλακή, με διαταγή του Εισαγγελέα Εφετών (452 παρ.2 ΚΠΔ). Αν, όμως, το Συμβούλιο Εφετών γνωμοδοτήσει υπέρ της έκδοσης, η κράτηση του εκζητούμενου διατηρείται, έως ότου αποφασίσει, περί της έκδοσης, ο Υπουργός Δικαιοσύνης (452 παρ.1 και 2 ΚΠΔ). Εξάλλου, κατά τα οριζόμενα στο άρθρο 19 της Ευρωπαϊκής Συμβάσεως Εκδόσεως "1. Το μέρος εις ο υπεβλήθη η αίτησις, μετ' εξέτασιν της περί εκδόσεως αιτήσεως, δύναται να αναβάλη την παράδοσιν του ατόμου επί τω σκοπώ διώξεώς του υπό τούτου ή εάν ήδη κατεδικόσθη επί τω σκοπώ εκτίσεως, εις το έδαφος τούτου, επιβληθείσης ποινής, διά πράξιν άσχετον προς εκείνην δι' ην εζητήθη η έκδοσις. 2. Αντί να αναβάλη την παράδοσιν θα δύναται να παραδώση προσωρινώς, εις το αιτούν Μέρος, το καταζητούμενον άτομον, υπό όρους οίτινες ήθελον καθορισθή από συμφώνου, μεταξύ των Συμβαλλομένων Μερών.". Κατά τα οριζόμενα στο άρθρο 441 εδ.α' του ΚΠΔ, υπέρ της ισχύος του οποίου διατυπώθηκε ρητή επιφύλαξη σε σχέση με την προηγούμενη διάταξη της Ευρωπαϊκής Συμβάσεως Εκδόσεως (βλ. άρθρο 2 παρ. 3 του Ν. 4165/1961, με τον οποίο κυρώθηκε από την Ελλάδα η ως άνω Σύμβαση), "Αν ο εκζητούμενος διώκεται ή έχει καταδικαστεί στην Ελλάδα για άλλη πράξη, η έκδοσή του αναβάλλεται έως την περάτωση της ποινικής δίωξης και σε περίπτωση καταδίκης ωσότου εκτιθεί η ποινή ή απολυθεί από τις φυλακές.". Κατά το επόμενο άρθρο 442 του ιδίου Κώδικα, "Αν η αναβολή της έκδοσης που προβλέπεται στο προηγούμενο άρθρο έχει ως αποτέλεσμα, σύμφωνα με τους νόμους του κράτους που ζητεί την έκδοση, την παραγραφή ή άλλα σοβαρό εμπόδια στην δίωξη, μπορεί να επιτραπεί η προσωρινή παράδοση του εκζητούμενου, με τον όρο ότι αυτός θα μεταχθεί και πάλι στις ελληνικές αρχές μόλις τελειώσουν οι ανακριτικές πράξεις για τις οποίες ζητήθηκε προσωρινό η παράδοσή του.". Ανάλογες, προς τις ανωτέρω, ρυθμίσεις περιέχονται στα άρθρα 39 και 40 της ως άνω Διμερούς Σύμβασης Ελλάδας- Αλβανίας (Ν. 2311/1995), ως προς τα ζητήματα, αφενός μεν, της αναβολής της έκδοσης του εκζητούμενου, που είναι υποκείμενο ποινικής δίωξης ή εκτίει ποινή για άλλο έγκλημα, που διαπράχθηκε στο έδαφος του συμβαλλόμενου μέρους, προς το οποίο απευθύνεται η αίτηση, μέχρι να τερματιστεί η ποινική διαδικασία ή να εκτίσει την ποινή, αφετέρου δε, της προσωρινής έκδοσης του εκζητούμενου προσώπου, αν από την αναβολή της εκδόσεως υπάρχει κίνδυνος παραγραφής της ποινικής δίωξης ή σοβαρών δυσκολιών στο ανακριτικό έργο. Η αναβολή της έκδοσης, σύμφωνα με τις ως άνω διατάξεις στην περίπτωση δίωξης ή καταδίκης του εκζητούμενου, για άλλη πράξη, στην Ελλάδα, δεν έχει την έννοια, ότι αναβάλλεται η διαδικασία ενώπιον του αρμόδιου συμβουλίου Εφετών και του Αρείου Πάγου, κατά τα άρθρα 450 επ., Κ.Ποιν.Δ., ως προς την απόφανση για την έκδοση, σε πρώτο και δεύτερο βαθμό, αλλά, ότι αναβάλλεται μόνο η απόφαση του Υπουργού Δικαιοσύνης, ο οποίος είναι, κατά το άρθρο 452 του ιδίου Κώδικα, μόνος αρμόδιος να διατάξει την έκδοση, δηλαδή την παράδοση του εκζητούμενου προσώπου ή να την επιτρέψει υπό όρους, αφού, βεβαίως, έχει προηγηθεί αμετάκλητη γνωμοδότηση των δικαστικών συμβουλίων, που επιτρέπει την έκδοση (Α.Π. 285/2021, Α.Π.284/2021, ΑΠ 1985/2017, ΑΠ 1520/2017). Στην προκειμένη περίπτωση, από όλα τα έγγραφα που υπάρχουν στη δικογραφία σε συνδυασμό με αυτά που προσκομίστηκαν από τον εκζητούμενο, από τα οποία τα αλλοδαπά προσκομίζονται σε νόμιμη μετάφραση στην Ελληνική Γλώσσα και από τα με αριθμ.134/20-12-2023 πρακτικά της πρωτοβάθμιας δίκης (του Συμβουλίου Εφετών Αθηνών), τα οποία αναγνώστηκαν, σε συνδυασμό με όσα εξέθεσε ο εκκαλών-εκζητούμενος ενώπιον του Δικαστηρίου τούτου κατά τη συζήτηση της υποθέσεως, καθώς και όσα εξέθεσαν οι συνήγοροί του προφορικά και με το κατατεθέν υπόμνημά τους, αποδεικνύονται τα ακόλουθα: Το Συμβούλιο Εφετών Αθηνών με την εκκαλουμένη υπ'αριθ.134/2023 απόφασή του γνωμοδότησε υπέρ της έκδοσης στις Αρχές του κράτους της Αλβανίας του εκζητούμενου L. (ον.) V. (επων.) του H. και της F., υπηκόου Αλβανίας, προκειμένου να εκτίσει ποινή στερητική της ελευθερίας, κάθειρξη πέντε (5) ετών, που επιβλήθηκε σ'αυτόν με την υπ'αριθ.218/9-6-2011 απόφαση του Δικαστηρίου της Δικαστικής Περιφέρειας Φίερι, για την πράξη της ένοπλης ληστείας κατά συναυτουργία, σε απόπειρα, καθώς και υπέρ της περαιτέρω κρατήσεως αυτού μέχρι της παραδόσεώς του στις αρμόδιες Αλβανικές Αρχές. Το αίτημα για έκδοση του προαναφερόμενου L. V. του H., υπηκόου Αλβανίας, στις αρμόδιες αρχές της Αλβανίας, υποβλήθηκε εγγράφως, με την με αριθμό 1443/7/04-09-2023 αίτηση της Γενικής Εισαγγελίας της Αλβανίας, με τα συνημμένα σε αυτό δικαιολογητικά έγγραφα, επίσημα μεταφρασμένα στην ελληνική γλώσσα, που διαβιβάστηκε στον Εισαγγελέα Εφετών Αθηνών με το υπ' αριθ. οικ.58390 ΦΕΑ 1230/02-11-2023 έγγραφο του Υπουργείου Δικαιοσύνης της Ελλάδος. Συγκεκριμένα υποβλήθηκε εγγράφως αίτημα έκδοσης, στις αρμόδιες αρχές της Αλβανίας, του Αλβανού υπηκόου L. (ον.) V. (επ.) του H. και της F., που γεννήθηκε στις 3-3-1980, στην Αλβανία, προκειμένου ο τελευταίος να εκτίσει ποινή στερητική της ελευθερίας κάθειρξη πέντε (5) ετών, που του επιβλήθηκε, με την υπ' αριθμ. 218/09-06-2011 απόφαση του Δικαστηρίου της Δικαστικής Περιφέρειας Φίερι, για το αδίκημα της ένοπλης ληστείας, σε συναυτουργία, σε απόπειρα, όπως προβλέπεται και τιμωρείται από τα άρθρα 140, 25 και 22 του Αλβανικού Ποινικού Κώδικα, πράξη αξιόποινη και κατά την ελληνική ποινή νομοθεσία (άρθρ. 380, 42 και 45 ΠΚ). Με την αίτηση αυτή, συνυποβλήθηκαν και όλα τα κατά νόμο απαιτούμενα έγγραφα, στην Αλβανική γλώσσα, με επίσημη μετάφρασή τους, στην Ελληνική γλώσσα, καθώς και τα έγγραφα που περιλαμβάνουν τα στοιχεία της ταυτότητας του εκζητούμενου, και συγκεκριμένα: 1) έγγραφο της Γενικής Εισαγγελίας της Δημοκρατίας της Αλβανίας, με αρ. πρωτ. 1443/7/Γ.Γ./04-09-2023, σχετικά με την υποβολή της υπό κρίση αίτησης έκδοσης, από την Ελλάδα, στην Αλβανία, 2) αναφορά της υπόθεσης - πληροφορίες της Εισαγγελέως της Γενικής Εισαγγελίας Φίερι, από 30-08-2023, στην οποία αναφέρονται τα στοιχεία του πραγματικού της υπόθεσης, για την οποία ζητείται η έκδοση του εκζητούμενου σύμφωνα με τα οποία το Δικαστήριο της Δικαστικής Περιφέρειας Φίερι, με την ποινική απόφαση, υπ' αριθμ. 218/09-06-2011 έκρινε ένοχο τον L. V. του H. και της F., για την πράξη της ένοπλης ληστείας κατά συναυτουργία σε απόπειρα, που τελέστηκε στο FIER στη συνοικία Apollonia στις 14-06-2006, από κοινού με τον F. M., σε βάρος του Π. Μ. και του επέβαλε ποινή στερητικής της ελευθερίας, κάθειρξη πέντε (5) ετών, 3) α)υπ'αριθ. 218/09-06-2011 απόφαση του Δικαστηρίου Δικαστικής Περιφέρειας Φίερι, σύμφωνα με την οποία ο L. V. ο οποίος δικάστηκε ερήμην, εκπροσωπούμενος από δικηγόρο, που επέλεξε ο ίδιος, κηρύχθηκε ένοχος και του επιβλήθηκε τελικά, ποινή στερητική της ελευθερίας, κάθειρξη πέντε (5) ετών, β)υπ'αριθ. 525/31-10-2012 απόφαση του Εφετείου Αυλώνας με την οποία παρέμεινε σε ισχύ η ως άνω υπ' αριθμ. 218/2011 απόφαση του Δικαστηρίου της Δικαστικής Επαρχίας Φίερι, γ) υπ' αριθ.00-2-14-1572/06-11-2014 απόφαση του Ανωτάτου Δικαστηρίου με την οποία δεν έγινε δεκτή η έφεση του κατηγορουμένου κατά της ως άνω απόφασης και δ) υπ' αριθ. 394/12-4-2023 απόφαση του Δικαστηρίου της Δικαστικής Περιφέρειας Φίερι, περί αμετακλήτου της ως άνω απόφασης από 6-11-2014, 4) απόφαση αρ. 1178/29-09-2020 του Δικαστηρίου της Δικαστικής Περιφέρειας Φίερι, με την οποία κηρύχθηκε απαράδεκτη αίτηση, που υποβλήθηκε για λογαριασμό του L. V., από την πληρεξούσια δικηγόρο του, για διαγραφή της ποινής, που του επιβλήθηκε με την 218/09-06-2011 ποινική απόφαση του Δικαστηρίου της Δικαστικής Περιφέρειας του Φίερι, λόγω παραγραφής, 5) απόφαση 785/07-07-2022 του Δικαστηρίου της Δικαστικής Περιφέρειας του Φίερι, με την οποία κηρύχθηκε απαράδεκτο το αίτημα του L. V., με αντικείμενο "παραγραφή εκτέλεσης της ποινής", 6) απόφαση 394/12-04-2023 του Δικαστηρίου της Δικαστικής Περιφέρειας Φίερι, με την οποία απορρίφθηκε η αίτηση του L. V. με αντικείμενο την "παραγραφή εκτέλεσης ποινικής ποινής, η οποία εκδόθηκε με την δικαστική απόφαση με αρ. 218/09-06-2011 του Δικαστηρίου Δικαστικής Επαρχίας Φίερι, για την ακύρωση της αποφάσεως με φυλάκιση", και 7) τις ισχύουσες νομικές διατάξεις του Αλβανικού Ποινικού Κώδικα και συγκεκριμένα, επίσημη μετάφραση των άρθρων 66, 67, 68, 25, 140 και 22 Αλβανικού Ποινικού Κώδικα, που αναφέρονται στην παραγραφή της ποινικής δίωξης (άρθρ. 66), στην μη παραγραφή της ποινικής δίωξης (άρθρ. 67), στην παραγραφή εκτέλεσης ποινής (άρθρ. 68), στην έννοια της συναυτουργίας (άρθρ. 25), στο αδίκημα της ένοπλης ληστείας, που τιμωρείται με φυλάκιση από δέκα έως είκοσι χρόνια, και στην έννοια της απόπειρας (άρθρ. 22). Πιο συγκεκριμένα, κατά το άρθρο 68 του Αλβανικού Ποινικού Κώδικα "Η απόφαση ποινής δεν εκτελείται όταν από την ημέρα που έχει πάρει τελεσίδικη μορφή έχουν περάσει: Α) είκοσι χρόνια, για την απόφαση που περιλαμβάνει ποινή από δεκαπέντε έως είκοσι πέντε χρόνια φυλάκισης, β) δέκα χρόνια, για απόφαση που περιλαμβάνει ποινή από πέντε ως δέκα πέντε χρόνια φυλάκισης, Γ) πέντε χρόνια, για απόφαση που περιλαμβάνει ποινή ως πέντε χρόνια φυλάκισης ή πιο ήπιες ποινές". Συνεπώς, η ένδικη αίτηση έκδοσης υποβλήθηκε νομοτύπως, μέσω της διπλωματικής οδού, και συνοδεύεται από όλα τα, κατά τις προαναφερθείσες διατάξεις, απαραίτητα έγγραφα, που τη στηρίζουν, σε επίσημα αντίγραφα από τα πρωτότυπα, μεταφρασμένα στην Ελληνική γλώσσα, περιέχουν δε όλα τα στοιχεία που ορίζουν οι διατάξεις των άρθρων 12 παρ. 1 και 2 της Ε.Σ.Ε., 33 και 34 παρ.1 και 2 της Διμερούς Σύμβασης και 443 παρ.1 ΚΠΔ., και, συνακολούθως, ο σχετικός λόγος της έφεσης με τον οποίο υποστηρίζονται τα αντίθετα είναι αβάσιμος. Ο ανωτέρω εκκαλών - εκζητούμενος, συνελήφθη, στις 27-11-2023, σε εκτέλεση, αρχικά της με αριθ. ΕΚΔ .../27-11-2023 παραγγελίας του Εισαγγελέα Εφετών Αθηνών, κατόπιν της υπ' αριθ. 80 από 27-11-2023 εντολής προσωρινής σύλληψης του ιδίου (σχετικά η υπ' αριθ. πρωτ. 62780/27-11-2023 έκθεση φυλάκισης του Σωφρονιστικού Καταστήματος Κορυδαλλού ) και στη συνέχεια της με αριθμό ΕΚΔ ... ΦΕ 251/29-11-2023 παραγγελίας του Εισαγγελέα Εφετών Αθηνών, δυνάμει του με αριθ. 114/2023 εντάλματος σύλληψης του Προέδρου Εφετών Αθηνών (σχετική είναι η με αριθμό 63275/30-11-2023 έκθεση φυλάκισης του Σωφρονιστικού Καταστήματος Κορυδαλλού). Η ταυτότητα του εκζητούμενου βεβαιώθηκε και συγκεκριμένα προέκυψε ότι ο συλληφθείς, υπήκοος Αλβανίας, L. V. του H. και της F., που γεννήθηκε το έτος 1980, στην Αλβανία, είναι το ίδιο πρόσωπο, με εκείνο του οποίου ζητείται η έκδοση, γεγονός που και ο ίδιος επιβεβαίωσε, κατά την προσαγωγή του, ενώπιον της Εισαγγελέως Εφετών Αθηνών, στις 27-11-2023, όταν και δήλωσε, ότι δεν επιθυμεί να εκδοθεί στις Αρχές της Αλβανίας, όπως προκύπτει από την με ημερομηνία 27-11-2023 έκθεση βεβαίωσης ταυτότητας, κατ' άρθρ. 446 ΚΠΔ. Περαιτέρω, κατά τα ανωτέρω αναφερθέντα, προέκυψε, ότι η έκδοση του προαναφερόμενου προσώπου ζητήθηκε, επειδή αυτός διωκόταν, προκειμένου να εκτελεστεί ποινή στερητική της ελευθερίας, που του απαγγέλθηκε, άνω των έξι (6) μηνών, για πράξη αξιόποινη, τόσο κατά την Αλβανική, όσο και κατά την Ελληνική ποινική νομοθεσία (άρθρ. 140, 25 και 22 Αλβανικού ΠΚ - άρθρ. 380, 42 και 45 Ελληνικού ΠΚ), τιμωρούμενη, με ποινές στερητικές της ελευθερίας, για τις οποίες επιτρέπεται η έκδοση, κατά το άρθρο 2 παρ. 1 της Ευρωπαϊκής Σύμβασης Έκδοσης ( Ν. 4165/1961) και 31 παρ.2 της άνω Διμερούς Σύμβασης (Ν.2311/1995), με την εκτελεστή (ως αμετάκλητη από 6-11-2014) υπ' αριθμ. 218/09-06-2011 απόφαση του Δικαστηρίου της Δικαστικής Επαρχίας Φίερι Αλβανίας, με την οποία επιβλήθηκε στον εκζητούμενο και ήδη, εκκαλούντα, ποινή στερητική της ελευθερίας κάθειρξης πέντε (5) ετών, με βάση την οποία ζητείται η έκδοση αυτού. Το έγκλημα, για το οποίο επιβλήθηκε η ανωτέρω ποινή, δεν είναι πολιτικό και δεν προέκυψε, ότι η αίτηση για την έκδοσή του διαβιβάσθηκε, με σκοπό αυτός να διωχθεί, για πολιτικά εγκλήματα ή για πράξεις συναφείς προς αυτά ή για πράξεις διαφορετικές, από εκείνη, για την οποία ζητείται η έκδοσή του, ώστε να παραβιαστεί ο κανόνας της ειδικότητας, αλλά ζητείται η έκδοσή του προκειμένου να εκτίσει την ως άνω επιβληθείσα σε αυτόν, με εκτελεστή δικαστική απόφαση, ποινή, και συνεπώς ο σχετικός λόγος της έφεσης με τον οποίο υποστηρίζονται τα αντίθετα είναι αβάσιμος. Ομοίως, δεν προέκυψε, ότι ο εκζητούμενος πρόκειται να διωχθεί ή να κρατηθεί για τα φυλετικά, θρησκευτικά, πολιτικά ή εθνικά φρονήματά του, ούτε έχει προκύψει άλλος νόμιμος λόγος, που να αποκλείει ή να εξαλείφει το αξιόποινο των ως άνω πράξεων, ούτε ότι η αίτηση προς έκδοση αφορά πράξη, για την οποία ο άνω εκζητούμενος καταδικάστηκε ή απαλλάχθηκε στην Ελλάδα (άρθρα 3, 4, 5, 9 και 10 της Ε.Σ.Ε., 32 της άνω Διμερούς Σύμβασης και 438 του ΚΠΔ) και ο υποστηρίζων τα αντίθετα λόγος της έφεσης είναι αβάσιμος. Εξάλλου, η ποινή της κάθειρξης 5 ετών, που του επιβλήθηκε αμετάκλητα και η εκτέλεσή της δεν έχουν παραγραφεί, ούτε κατά το Ελληνικό, ούτε κατά το Αλβανικό δίκαιο. Πιο συγκεκριμένα, ο εκζητούμενος καταδικάστηκε στην προς έκτιση άνω ποινή κάθειρξης πέντε (5) ετών με την υπ' αριθ. 218/09-06-2011 απόφαση του Δικαστηρίου της Δικαστικής Επαρχίας Φίερι, στη συνέχεια με την υπ' αριθμ. 525/31-10-2012 απόφασή του, το Εφετείο Αυλώνας αποφάσισε να αφήσει σε ισχύ την ως άνω απόφαση (υπ' αριθμ. 218/2011 απόφαση του Δικαστηρίου της Δικαστικής Επαρχίας Φίερι), και, ακολούθως, το Ανώτατο Δικαστήριο, με την με αριθ. 00-2-14-1572/06-11-2014 απόφαση του, αποφάσισε την απόρριψη (μη αποδοχή) της έφεσής του κατά της ως άνω απόφασης του Εφετείου Αυλώνας, και μετά ταύτα, η ως άνω απόφαση έχει καταστεί αμετάκλητη από 6-11-2014, αφού δεν υπάρχουν άλλα συνήθη ένδικα μέσα κατ'αυτής, σύμφωνα και με την υπ' αριθ. 394/12-4-2023 απόφαση του Δικαστηρίου της Δικαστικής Περιφέρειας Φίερι. Κατά τα άρθρα 118 και 119 του Ελληνικού ΠΚ, η ποινή φυλάκισης, που έμεινε ανεκτέλεστη, παραγράφεται μετά δέκα (10) έτη, η δε ποινή κάθειρξης μετά από είκοσι (20) έτη, και η παραγραφή των ποινών αρχίζει, από την ημέρα που η απόφαση έγινε αμετάκλητη. Συνεπώς, κατά το ελληνικό δίκαιο η επιβληθείσα, με την ανωτέρω απόφαση, ποινή στερητική της ελευθερίας κάθειρξης πέντε (5) ετών, δεν έχει παραγραφεί, μέχρι σήμερα. Επίσης, κατά το άρθρο 68 του Αλβανικού Ποινικού Δικαίου, το οποίο ρυθμίζει την παραγραφή εκτέλεσης των ποινών, η καταδικαστική απόφαση δεν εκτελείται, όταν από την ημέρα που έχει πάρει τελεσίδικη μορφή, δηλαδή από την ημέρα που δεν χωρούν πλέον κατ'αυτής ένδικα μέσα, έχουν παρέλθει δέκα χρόνια για την απόφαση που επιβάλλει ποινή στερητική της ελευθερίας ύψους πέντε έως δεκαπέντε χρόνια και πέντε έτη για αποφάσεις που επιβάλλουν ποινή στερητική της ελευθερίας ύψους μέχρι πέντε χρόνια ή άλλες πιο ελαφρότερες ποινές. Από το άρθρο αυτό προκύπτει σαφώς ότι στον Αλβανικό Ποινικό Κώδικα, ο χρόνος της παραγραφής των ποινών ορίζεται ανάλογα με το ύψος της επιβληθείσας ποινής, χωρίς να γίνεται διάκριση μεταξύ των ποινών σε ποινές κάθειρξης και σε ποινές φυλάκισης, όπως αντιθέτως συμβαίνει στον Ελληνικό Ποινικό Κώδικα. Συνεπώς, σύμφωνα με τα παραπάνω, και κατά το Αλβανικό Ποινικό δίκαιο, οι ισχύουσες νομικές διατάξεις του οποίου και για την παραγραφή εκτέλεσης της ποινής συνυποβλήθηκαν με την αίτηση έκδοσης, κατά τα προαναφερθέντα, και δεν απαιτούνται περαιτέρω επεξηγήσεις για αυτές ώστε να υπάρχει ανάγκη εφαρμογής της διάταξης του άρθρου 444 Κ.Ποιν.Δ, η επιβληθείσα, με την ανωτέρω απόφαση, ποινή κάθειρξης πέντε (5) ετών, δεν έχει παραγραφεί, αφού δεν έχει παρέλθει 10ετία από 06.11.2014 μέχρι σήμερα, και ο σχετικός λόγος της έφεσης με τον οποίο υποστηρίζονται τα αντίθετα, καθώς και το υποβληθέν στο παρόν Συμβούλιο αίτημα εφαρμογής του άρθρου 444 Κ.Ποιν.Δ., είναι αβάσιμα. Σημειώνεται επιπροσθέτως ότι με την υπ' αριθ.394/12-4-2023 απόφασή του το Δικαστήριο της Δικαστικής Περιφέρειας Φίερι, απέρριψε την αίτηση του εδώ εκζητούμενου, L. V. με αντικείμενο "παραγραφή εκτέλεσης ποινικής ποινής, που δόθηκε με την υπ' αριθ. 21/09-06-2011 απόφαση του Δικαστηρίου Δικαστικής Επαρχίας Φίερι και αναίρεση της ποινής", κατά της απόφασης δε αυτής επικαλείται ο εκζητούμενος άσκηση εφέσεως, προσκομίζοντας επικυρωμένο αντίγραφο της άνω απόφασης με σχετική χειρόγραφη επισημείωση, ισχυριζόμενος ότι η απόφαση αυτή είναι εσφαλμένη, διότι η κρίση της περί μη παραγραφής της εκτέλεσης της ποινής θέτει ως βάση ότι αυτός εισήλθε στις ελληνικές φυλακές, από 21-02-2018 και κρατήθηκε και λόγω της Υπουργικής αποφάσεως αριθ. 60117 οικ ΦΕΑ 1230/04-09-2019, με την οποία συμπληρώθηκε-διατάχθηκε η έκδοσή του στην Αλβανία, και δεν έχουν περάσει περισσότερα από πέντε (5) χρόνια, ερμηνεύοντας όμως εσφαλμένα τη νομική φύση της απόφασης του Έλληνα Υπουργού Δικαιοσύνης, περί έκδοσής του, ως πράξη εκτέλεσης της επιβληθείσας, με την υπ' αριθμ. 218/09-06-2011 απόφαση ποινής. Ο ισχυρισμός του όμως αυτός και ο σχετικός λόγος της εφέσεώς του, ότι δηλαδή συντρέχει λόγος αποκλεισμού της έκδοσης λόγω παραγραφής της προς έκτιση ποινής κατά το Αλβανικό Δίκαιο είναι αβάσιμος, διότι το Συμβούλιο, κατά τη διαδικασία έκδοσης, στερείται εξουσίας ελέγχου της αλλοδαπής απόφασης και της νομιμότητας των εσωτερικών δικονομικών διαδικασιών του εκζητούντος κράτους. Κατ' ακολουθία των ανωτέρω, η έκδοση του ήδη εκκαλούντος είναι επιτρεπτή, σύμφωνα με τα άρθρα 2 παρ.1 της Ευρωπαϊκής Συμβάσεως Εκδόσεως, 31 παρ. 2 της ως άνω από 17-5-93 Διμερούς Σύμβασης Ελλάδας-Αλβανίας (Ν. 2311/95) και 437 εδ.α' του Κ.Π.Δ, αφού η επιβληθείσα ποινή, για έκτιση της οποίας ζητείται η έκδοση, είναι στερητική της ελευθερίας ανώτερη των έξι (6) μηνών, συντρέχουν όλες οι θετικές προϋποθέσεις του νόμου, για την έκδοση του εκζητουμένου, καθόσον υπάρχει ταύτιση, μεταξύ τούτου και του προσώπου που έχει συλληφθεί, ο εκζητούμενος είναι πρόσωπο, που μπορεί να εκδοθεί, η ένδικη πράξη ανήκει στα εγκλήματα, για τα οποία επιτρέπεται η έκδοση, υποβλήθηκαν και περιέχονται στον φάκελο της δικογραφίας, σε νόμιμη μετάφραση, όλα τα συνοδευτικά έγγραφα, με το απαιτούμενο περιεχόμενο, για την υποστήριξη της αιτήσεως εκδόσεως, και δεν συντρέχει καμία αρνητική προϋπόθεση, από εκείνες, που αποκλείουν την έκδοση, όπως προβλέπει η Ευρωπαϊκή Σύμβαση Έκδοσης, στα άρθρα 3, 4, 5, 6 και 10, καθώς και το άρθρο 438 του ΚΠΔ, αλλά και το άρθρο 32 της διμερούς συμβάσεως Ελλάδας Αλβανίας. Συνακολούθως, το Συμβούλιο Εφετών Αθηνών, το οποίο με την εκκαλουμένη, υπ' αριθμ. 134/20-12-2023 απόφασή του, γνωμοδότησε υπέρ της εκδόσεως του εκζητούμενου εκκαλούντος στις αρχές της Αλβανίας και υπέρ της περαιτέρω κρατήσεώς του μέχρι της παραδόσεώς του, στις αρμόδιες Αλβανικές Αρχές, αφού έκρινε, ότι α) το πρόσωπο, το οποίο εμφανίσθηκε στο Συμβούλιο, ήταν το ίδιο πρόσωπο, με εκείνο, του οποίου ζητούνταν η έκδοση, β) υπήρχαν όλα τα δικαιολογητικά, που απαιτούνταν από την Ευρωπαϊκή Σύμβαση Έκδοσης (κυρώθηκε, από την Ελλάδα, με το Ν. 4165/1961), σε συνδυασμό με τις διατάξεις της, από 17-05-1993 Διμερούς Σύμβασης Δικαστικής Αρωγής, σε αστικές και ποινικές υποθέσεις, μεταξύ της Ελληνικής Δημοκρατίας και της Δημοκρατίας της Αλβανίας (κυρώθηκε, με το Ν. 2311/1995) και εκείνες των άρθρων 436 -ί 456 του ΚΠΔ, εφόσον δεν έρχονται σε αντίθεση, με αυτές, γ) η ποινή, για την εκτέλεση της οποίας ζητείται η έκδοση, είναι από εκείνες, για τις οποίες επιτρεπόταν η έκδοση, και δ) δεν είχε προκύψει, σύμφωνα με τους Ελληνικούς νόμους και τους νόμους της Αλβανίας, που ζητούσε την έκδοση, νόμιμος λόγος, που να εμποδίζει τη δίωξη ή να αποκλείει ή να εξαλείφει το αξιόποινο, δεν έσφαλε, αλλά ορθά ερμήνευσε και εφάρμοσε το νόμο και ορθά εκτίμησε το αποδεικτικό υλικό και οι σχετικοί λόγοι της κρινόμενης έφεσης, με τους οποίους ο εκκαλών υποστηρίζει τα αντίθετα, είναι αβάσιμοι. Σημειώνεται ότι το Συμβούλιο Εφετών πλεοναστικώς διέλαβε στην προσβαλλομένη απόφαση παραδοχή περί αναβολής της παράδοσης του εκζητούμενου μέχρι την περάτωση των εκκρεμών εναντίον του ποινικών διώξεων και σε περίπτωση καταδίκης του ωσότου εκτιθεί η ποινή ή απολυθεί από τις φυλακές, αφού, σύμφωνα με όσα προεκτέθηκαν στη μείζονα σκέψη, αρμόδιος για να αποφασίσει την αναβολή της εκδόσεως ή για την προσωρινή παράδοση του εκζητουμένου είναι ο Υπουργός Δικαιοσύνης και όχι το Δικαστικό Συμβούλιο. Τέλος, κατά τη διάταξη του άρθρου 449 παρ.4 ΚΠΔ, το συμβούλιο εφετών μπορεί σε κάθε στάδιο της διαδικασίας (της έκδοσης) να διατάξει την αντικατάσταση της κράτησης με περιοριστικούς όρους. Η αντικατάσταση αίρεται αυτοδικαίως μόλις δημοσιευθεί η απόφαση που εγκρίνει την έκδοση. Κατά τη σαφή έννοια της διάταξης αυτής το συμβούλιο εφετών μπορεί μέχρι την έκδοση και μόνο της απόφασής του, με την οποία γνωμοδοτεί εάν πρέπει ή όχι να εκδοθεί ο εκζητούμενος, να διατάξει, εφόσον συντρέχουν οι σχετικοί λόγοι, την αντικατάσταση της κράτησης με περιοριστικούς όρους, ενώ, εάν γνωμοδοτήσει υπέρ της έκδοσης, παύει η δυνατότητά του αυτή, αφού τότε αίρεται αυτοδικαίως και η τυχόν αντικατάσταση (Α.Π. 616/2016, ΑΠ 814/2011 Νόμος). Συνεπώς, μετά την γνωμοδότηση του Συμβουλίου Εφετών με την προσβαλλομένη απόφασή του υπέρ της εκδόσεως του εκζητουμένου, το αίτημα του τελευταίου περί άρσης της κράτησής του άλλως αντικατάστασής της με περιοριστικούς όρους είναι μη νόμιμο, αφού, κατά τα προεκτεθέντα, εάν το συμβούλιο εφετών γνωμοδοτήσει υπέρ της έκδοσης, παύει η δυνατότητά του περί άρσης ή αντικατάστασης της κράτησης με περιοριστικούς όρους, αφού τότε αίρεται αυτοδικαίως και η τυχόν αντικατάσταση. Επομένως, το Συμβούλιο Εφετών το οποίο με την προσβαλλομένη απόφασή του απέρριψε το αίτημα του εκζητουμένου περί άρσης της κράτησής του άλλως αντικατάστασής της με περιοριστικούς όρους και γνωμοδότησε υπέρ της περαιτέρω κρατήσεως αυτού, μέχρι της παραδόσεώς του, στις αρμόδιες Αλβανικές Αρχές, δεν έσφαλε, αλλά ορθά ερμήνευσε και εφάρμοσε το νόμο και ο σχετικός λόγος της έφεσης με τον οποίο ο εκκαλών υποστηρίζει τα αντίθετα είναι αβάσιμος. Μετά από αυτά, αφού συντρέχουν όλες οι απαιτούμενες για την έκδοση του εκκαλούντος θετικές, κατά τις ως άνω Συμβάσεις και τον Κ.Π.Δ., προϋποθέσεις και ελλείπουν οι αρνητικές, το Συμβούλιο Εφετών Αθηνών, το οποίο, με την προσβαλλομένη απόφασή του, γνωμοδότησε υπέρ της εκδόσεως του εκκαλούντος καθώς και υπέρ της περαιτέρω κρατήσεως αυτού μέχρι της παραδόσεώς του στις αρμόδιες Αλβανικές Αρχές, δεν έσφαλε και μη υπάρχοντος άλλου λόγου εφέσεως προς έρευνα, πρέπει να απορριφθεί η κρινομένη έφεση στο σύνολό της, ως ουσιαστικά αβάσιμη. Ενόψει δε του ότι, αν το αρμόδιο δικαστικό Συμβούλιο γνωμοδοτήσει αμετακλήτως υπέρ της εκδόσεως, όπως στην προκειμένη περίπτωση, η κράτηση του εκζητουμένου διατηρείται εωσότου αποφασίσει περί της εκδόσεως ο Υπουργός Δικαιοσύνης (άρθρ. 452 παρ. 1 και 2 Κ.Ποιν.Δ.), το αίτημα που προέβαλε ο εκκαλών-εκζητούμενος προφορικά δια των συνηγόρων του, κατά τη συζήτηση της εφέσεώς του, η οποία απορρίπτεται, για διακοπή άλλως αντικατάσταση της προσωρινής του κράτησης με περιοριστικούς όρους, είναι άνευ αντικειμένου (Α.Π. 1185/2016). Ακολούθως, πρέπει να επιβληθούν σε βάρος του εκκαλούντος - εκζητουμένου τα δικαστικά έξοδα (άρθρο 578 παρ. 1 Κ.Ποιν.Δ.), κατά τα οριζόμενα στο διατακτικό, καθόσον η πρόβλεψη των διατάξεων των άρθρ.24 της Ε.Σ.Ε και άρθρ. 46 της Διμερούς Σύμβασης, κατά τις οποίες "τα εκ της εκδόσεως προκαλούμενα έξοδα επί του εδάφους του κράτους στο οποίο πραγματοποιήθηκαν, εκ του οποίου ζητείται η έκδοση, βαρύνουν το εν λόγω κράτος..", δεν αφορά και στα δικαστικά έξοδα (Α.Π. 1553/ 2022, Α.Π. 173/2022).

DECISION
ΓΙΑ ΤΟΥΣ ΛΟΓΟΥΣ ΑΥΤΟΥΣ Δέχεται τυπικά την από 21-12-2023 και με αριθμό εκθέσεως 752/2023 έφεση του εκκαλούντος-εκζητουμένου (επώνυμο) V. (όνομα) L. του (πατρώνυμο) H. και της (μητρώνυμο) F., που γεννήθηκε το έτος 1980, στην Αλβανία, υπηκόου Αλβανίας, κατοίκου Κρυονερίου Αττικής (... αρ.7) και ήδη κρατουμένου στο Σωφρονιστικό Κατάστημα Κράτησης Κορυδαλλού Αττικής κατά της υπ' αριθμ.134/2023 αποφάσεως (βουλεύματος) του Συμβουλίου Εφετών Αθηνών, με την οποία τούτο γνωμοδότησε υπέρ της εκδόσεώς του στο Κράτος της Δημοκρατίας της Αλβανίας, καθώς και υπέρ της περαιτέρω κρατήσεώς του μέχρι της παραδόσεώς του στις αρμόδιες Αλβανικές Αρχές σε εκτέλεση του υπ' αριθμ…. από 4-9-2023 αιτήματος της Γενικής Εισαγγελίας της Αλβανίας, το οποίο διαβιβάσθηκε στον Εισαγγελέα Εφετών Αθηνών με το με αριθμό πρωτ.οικ…. ΦΕΑ … από 2-11-2023 έγγραφο του Υπουργείου Δικαιοσύνης της Ελλάδος. Απορρίπτει αυτήν κατ'ουσίαν. Και Καταδικάζει τον εκκαλούντα - εκζητούμενο στα δικαστικά έξοδα της ποινικής διαδικασίας, που ανέρχονται στο ποσό των διακοσίων πενήντα (250) ευρώ . Κρίθηκε και αποφασίσθηκε στην Αθήνα στις 6 Μαρτίου 2024. Εκδόθηκε στην Αθήνα στις 6 Μαρτίου 2024.

LEGAL REFERENCES
Articles Referenced: άρθρο 451 παρ. 1, άρθρο 450, άρθρου 474, άρθρου 451 παρ.1 του ΚΠΔ, άρθρο 466 παρ. 1, άρθρου 502 παρ. 2, άρθρο 474 παρ. 4, άρθρο 436, άρθρων 437, άρθρο 28 παρ. 1, άρθρο 28 παρ. 2, άρθρα 34, άρθρου 2 παρ. 1, άρθρο 31 παρ.2, άρθρου 10, άρθρου 438 του ΚΠΔ, άρθρο 12, άρθρο 34, άρθρο 443 παρ.1, άρθρο 2 του Ν. 4165/1961, άρθρων 3, άρθρο 32, άρθρο 450 παρ.1 του ΚΠΔ, άρθρο 438 περ. δ', άρθρα 443, άρθρο 19, άρθρο 441 εδ.α' του ΚΠΔ, άρθρο 2 παρ. 3 του Ν. 4165/1961, άρθρο 442, άρθρα 39, άρθρα 450, άρθρο 452, άρθρα 140, άρθρων 66, άρθρο 68, άρθρων 12 παρ. 1, άρθρο 2 παρ. 1, άρθρα 3, άρθρα 118, άρθρου 444, άρθρα 2 παρ.1, άρθρο 438 του ΚΠΔ, άρθρων 436, άρθρου 449 παρ.4, άρθρο 578 παρ. 1, άρθρων 437 έως 457, άρθρο 451, άρθρου 451, άρθρο 466, άρθρου 502, άρθρο 474, άρθρο 28, άρθρου 2, άρθρο 31, άρθρου 438, άρθρο 443, άρθρο 2, άρθρο 438, άρθρο 441, άρθρων 12, άρθρα 2, άρθρου 449, άρθρο 578
Article Codes: ΠΚ|ΚΠΔ
Law References: Ν.4165/1961
Total Articles Cited: 58

DATES MENTIONED: 21-12-2023|20-12-2023|13-12-1957|06-05-1961|19-05-1998|17-08-1998|17-05-1993|15-09-1995|9-6-2011|04-09-2023|02-11-2023|3-3-1980|09-06-2011|30-08-2023|14-06-2006|31-10-2012|06-11-2014|12-4-2023|6-11-2014|29-09-2020|07-07-2022|12-04-2023|27-11-2023|29-11-2023|30-11-2023|21-02-2018|04-09-2019|4-9-2023|2-11-2023|06-03-2024

SOURCE: https://areiospagos.gr/nomologia/apofaseis_DISPLAY.asp?cd=1E5DB6BQ0ZIJPT9I84YXXOPM7ZOHHN&apof=440_2024&info=ΠΟΙΝΙΚΕΣ -  Ζ